Frank Sinatra
Francis Albertas „Frenkas“ Sinatra (angl. Francis Albert „Frank“ Sinatra; 1915 m. gruodžio 12 d. – 1998 m. gegužės 14 d.) – amerikiečių dainininkas (ne operinis baritonas) ir aktorius. Muzikinę karjerą pradėjo tuomet vyravusio svingo eroje. Kaip solo atlikėjas pripažinimo sulaukė XX a. 5-ojo dešimtmečio viduryje, kai pasirašė sutartį su įrašų kompanija „Columbia Records“. Pirmąjį albumą „The Voice of Frank Sinatra“ išleido 1946 m. Jo profesionalo karjera buvo nustojusi kilti iki šeštojo dešimtmečio, kai 1953 m. jis pelnė Oskaro apdovanojimą už geriausią antro plano vaidmenį filme „From Here to Eternity“. Tais pačiais metais sudarė sutartį su „Capitol Records“ ir išleido keletą šlovės susilaukusių albumų, kaip kad „Wee Small Hours“, „Songs for Swingin' Lovers“, „Come Fly with Me“, „Only the Lonely“ ir „Nice 'n' Easy“. 1961 m. paliko „Capitol“, kad įkurtų savo įrašų kompaniją „Reprise Records“. Buvo vienas iš „Rat Pack“ šutvės įkūrėjų ir palaikė artimus ryšius su įvairiomis šou verslo žvaigždėmis ir valstybės pareigūnais, įskaitant Džoną F. Kenedį. 1965 m., būdamas 50-ties, įrašė albumą „September of My Years“, vaidino Emmy laimėjusiame televizijos šou „Frank Sinatra: A Man and His Music“ bei įrašė hitus „Strangers in the Night“ ir „My Way“. Smunkant jo įrašų pardavimams bei po kelių nesėkmingų filmų, 1971 m. F. Sinatra pranešė baigiąs karjerą, tačiau į sceną grįžo po dvejų metų pertraukos ir įrašė keletą albumų bei top 40 hitą „New York, New York“ 1980 m. F. Sinatros aktoriaus karjera klostėsi taip pat sėkmingai. Vieną kartą laimėjo Oskarą, taip pat pelnė Oskaro nominaciją už vaidmenį „The Man with the Golden Arm“ (1955 m.) bei kritikų pripažinimą už vaidmenį filme „Mandžūrijos kandidatas“ (1962 m.). Sinatra taip pat atliko vaidmenis miuzikluose „High Society“, „Pal Joey“, „Guys and Dolls“ ir „On the Town“. 1983 m. apdovanotas Kenedžio centro apdovanojimu, 1997 m. Ronaldo Reigano apdovanotas Prezidento laisvės medaliu. F. Sinatra taip pat pelnė 11 Grammy apdovanojimų.